2.0 ลักษณะการประกอบธุรกิจ

2.1 ประวัติความเป็นมา

  บริษัทฯ ได้รับการจดทะเบียน จัดตั้งเป็นบริษัทจำกัด ในนาม “บริษัท โพลีน จำกัด” เมื่อวันที่ 24
  กันยายน 2530 โดยกลุ่มตระกูล “เลี่ยวไพรัตน์” เป็นผู้ก่อตั้งและบริหารมาจนถึงปัจจุบัน
  ด้วยทุนจดทะเบียนเริ่มแรก 100,000 บาท ประกอบธุรกิจเป็นตัวกลางในการจัดซื้อเม็ดพลาสติก
  PE (Polyethylene) จากบริษัท อุตสาหกรรมปิโตรเคมีกัลไทย จำกัด (มหาชน) “ ทีพีไอ ”

  ต่อมาได้เปลี่ยนชื่อเป็นบริษัท ทีพีไอ โพลีน จำกัด เมื่อวันที่ 24 ตุลาคม 2532
  และในเดือนมีนาคม 2533 บริษัทฯ ได้รับโอนกิจการผลิตเม็ดพลาสติก LDPE (Low Density
  Polyethylene) และสิทธิประโยชน์ต่างๆ ตามบัตร ส่งเสริมการลงทุน
  พร้อมทั้งได้รับโอนใบอนุญาตตั้งโรงงานผลิตปูนซีเมนต์จากทีพีไอ ในปีเดียวกันนี้ บริษัทฯ
  ได้ขยายธุรกิจในการผลิตและจำหน่ายปูนเม็ดและปูนซีเมนต์ และในปี 2534 บริษัทฯ
  ได้จัดตั้งบริษัททีพีไอคอนกรีต ซึ่งบริษัทฯ ถือหุ้นในสัดส่วนร้อยละ 99.99
  เพื่อผลิตและจำหน่ายคอนกรีตผสมเสร็จ โดยเมื่อวันที่ 20 พฤศจิกายน 2533 บริษัทฯ
  ได้จดทะเบียนในตลาดหลักทรัพย์แห่งประเทศไทย และต่อมาเมื่อวันที่ 17 กุมภาพันธ์ 2537
  บริษัทฯ ได้จดทะเบียนเป็นบริษัทมหาชนจำกัด และบริษัทฯ ได้เริ่มผลิตปูนสำเร็จรูปในปี 2539

  วิกฤตการณ์ทางเศรษฐกิจส่งผลให้ความต้องการผลิตภัณฑ์ซีเมนต์และคอนกรีตลดลงอย่างมาก
  ประกอบกับผลของการประกาศลดค่าเงินบาทเมื่อเดือนกรกฎาคม 2540
  ส่งผลให้เกิดผลกระทบต่อสถานการณ์ทางการเงินของบริษัทฯ เป็นอย่างมาก
  และเป็นเหตุให้บริษัทฯ ต้องตัดสินใจเข้าสู่กระบวนการฟื้นฟูกิจการภายใต้การกำกับดูแลของศาล

  การเปลี่ยนแปลงและพัฒนาการที่สำคัญในรอบปี 2542 ถึงปัจจุบัน

  ปี 2542

  ธันวาคม บริษัทฯ
  และเจ้าหนี้ที่เข้าร่วมโครงการปรับปรุงโครงสร้างหนี้ของธนาคารแห่งประเทศไทย (CDRAC
  Creditors) ได้บรรลุข้อตกลงในแผนการปรับปรุงโครงสร้างหนี้ (Term Sheet)
  และได้มีการลงลายมือชื่อร่วมกันเพื่อรับรองเงื่อนไขและข้อตกลงดังกล่าว เมื่อวันที่ 16 ธันวาคม
  2542

  ปี 2543

  กรกฎาคม บริษัทฯ
  และกลุ่มเจ้าหนี้รวมถึงเจ้าหนี้รายใหญ่ได้ร่วมลงนามในสัญญาดำเนินการปรับปรุงโครงสร้างหนี้
  (Process Agreement) ซึ่งครอบคลุมถึงสัญญาหลักในการปรับโครงสร้างหนี้ (Master
  Restructuring Agreement) เมื่อวันที่ 20 กรกฎาคม 2543

  บริษัทฯ และบริษัท ทีพีไอ คอนกรีต ได้ยื่นคำขอให้ฟื้นฟูกิจการต่อศาล เมื่อวันที่ 21 กรกฎาคม
  2543

  สิงหาคม ศาลมีคำสั่งให้ฟื้นฟูกิจการและแต่งตั้งให้ทีพีไอ โพลีน และทีพีไอ คอนกรีต
  เป็นผู้จัดทำแผนฟื้นฟูกิจการของแต่ละบริษัทฯเอง เมื่อวันที่ 21 สิงหาคม 2543

  ตุลาคม เจ้าหนี้ยื่นคำร้องขอเรียกชำระหนี้คืนกับบริษัทฯที่ศาลล้มละลายกลาง

  พฤศจิกายน บริษัทฯ ได้ดำเนินการซื้อหนี้คืนในราคาส่วนลด
  ด้วยวิธีการประมูลตามความสมัครใจจากเจ้าหนี้สถาบันการเงินและผู้ถือตราสารหนี้
  ในมูลค่าซื้อตามราคาส่วนลดรวมเทียบเท่า 180 ล้านเหรียญสหรัฐ โดยบริษัทฯ
  ได้แจ้งผลตอบรับการเสนอขายหนี้ให้แก่เจ้าหนี้ที่เข้าร่วมโครงการประมูลดังกล่าวเมื่อวันที่ 20
  พฤศจิกายน 2543 และได้ทำการชำระเงินมัดจำจำนวนร้อยละ 10 ของมูลค่าซื้อรวม
  หรือเทียบเท่า 18 ล้านเหรียญสหรัฐ ให้แก่เจ้าหนี้ เมื่อวันที่ 27 พฤศจิกายน 2543 ทั้งนี้ บริษัทฯ
  มีภาระจะต้องชำระเงินส่วนที่เหลืออีกร้อยละ 90 ของมูลค่าซื้อรวม
  ให้แก่เจ้าหนี้เมื่อการเพิ่มทุนขั้นต่ำ 180 ล้านเหรียญสหรัฐสำเร็จ

  ธันวาคม บริษัทฯ และทีพีไอ คอนกรีต ในฐานะผู้จัดทำแผนฟื้นฟูกิจการ (Business
  Rehabilitation Plan) ของแต่ละบริษัทเอง
  ได้ยื่นแผนดังกล่าวต่อศาลและได้จัดส่งสำเนาให้แก่เจ้าหนี้ของแต่ละบริษัท เมื่อวันที่ 25 ธันวาคม
  2543

  ปี 2544

  กุมภาพันธ์ เจ้าหนี้ของบริษัทฯ และทีพีไอ คอนกรีต
  ได้มีมติรับรองแผนฟื้นฟูกิจการของแต่ละบริษัทในอัตราร้อยละ 98.35 และ 77.09
  ของมูลหนี้รวมของเจ้าหนี้ของแต่ละบริษัทที่เข้าร่วมประชุมเมื่อวันที่ 1 กุมภาพันธ์ 2544 ตามลำดับ

  ศาลได้มีคำสั่งเห็นชอบด้วยแผนฟื้นฟูกิจการของบริษัทฯ และทีพีไอ คอนกรีต
  และแต่งตั้งให้แต่ละบริษัทเป็นผู้บริหารแผนฟื้นฟูกิจการของแต่ละบริษัทเองเมื่อวันที่ 9 กุมภาพันธ์
  2544

  เมื่อวันที่ 23 กุมภาพันธ์ 2544 สัญญาหลักในการปรับโครงสร้างหนี้มีผลบังคับใช้

  มีนาคม บริษัทฯ ได้แต่งตั้ง Credit Lyonnais Singapore Pte., Ltd และบริษัท ซีมิโก้
  จำกัด (มหาชน) เป็นที่ปรึกษาทางการเงินในการระดมทุนจำนวนไม่ต่ำกว่า 180
  ล้านเหรียญสหรัฐเมื่อวันที่ 29 มีนาคม 2544

  มิถุนายน ศาลล้มละลายกลางได้อนุมัติการเพิ่มทุนจดทะเบียนของบริษัทฯ จากจำนวน
  5,075,000,000 บาท เพิ่มเป็น 24,815,000,000 บาท คิดเป็นทุนจดทะเบียนที่เพิ่มจำนวน
  19,740,000,000 บาท แบ่งออกเป็นหุ้นสามัญเพิ่มทุนจำนวน 1,974,000,000 หุ้น
  มูลค่าที่ตราไว้หุ้นละ 10 บาท
  และอนุมัติขยายสัดส่วนการถือหุ้นของชาวต่างด้าวจากเดิมที่กำหนดไว้ไม่เกินร้อยละ 24
  โดยเพิ่มเป็นร้อยละ 49 ของทุนจดทะเบียน
  เพื่อให้สอดคล้องกับแผนฟื้นฟูกิจการของบริษัทฯและอนุมัติการแก้ไขข้อบังคับของบริษัทฯ
  ในการปฏิบัติตามหลักเกณฑ์และวิธีการว่าด้วยรายการที่เกี่ยวโยงกัน
  หรือรายการที่เกี่ยวกับการได้มาหรือจำหน่ายไป ซึ่งสินทรัพย์ที่สำคัญของ บริษัทฯ หรือบริษัทย่อย
  เมื่อวันที่ 27 มิถุนายน 2544

  กรกฎาคม เมื่อวันที่ 13 กรกฎาคม 2544 เจ้าหนี้ของบริษัทฯ
  ได้มีการอนุมัติอย่างเป็นทางการในการขยายระยะเวลาในการเพิ่มทุนขั้นต่ำ 180
  ล้านเหรียญสหรัฐ จากภายในวันที่ 29 มิถุนายน 2544 เป็นภายในวันที่ 24 สิงหาคม 2544

  สิงหาคม เมื่อวันที่ 14 สิงหาคม 2544 บริษัทฯ ได้จำหน่ายเงินลงทุนในหุ้นสามัญบริษัท
  คาโปรแลคตัมไทย จำกัด (มหาชน) จำนวน 127,410,420 หุ้น ให้แก่ UBE Industries
  Ltd. เพื่อแลกเปลี่ยนกับการปลดหนี้ของบริษัทฯ จำนวน 2,548,208,400 บาท
  พร้อมทั้งได้รับการปลดภาระค้ำประกันทั้งหมดของบริษัทฯ ที่มีอยู่กับเจ้าหนี้สถาบันการเงินของบริษัท
  คาโปรแลคตัมไทย จำกัด (มหาชน)

  กันยายน เมื่อวันที่ 24 กันยายน 2544 บริษัทฯ ได้เข้าร่วมลงนามในสัญญาร่วมทุนกับบริษัท
  ซีเม็กซ์ ซึ่งในสัญญาร่วมทุนดังกล่าว บริษัท ซีเม็กซ์ (ผู้ผลิตปูนซีเมนต์รายใหญ่ของโลก)
  ตกลงจะนำเงินมาลงทุนในบริษัทฯจำนวน 300 ล้านเหรียญสหรัฐ
  ภายใต้เงื่อนไขที่กำหนดในสัญญาร่วมทุน
  ทั้งนี้สัญญาดังกล่าวจะต้องได้รับการพิจารณาเห็นชอบจากคณะกรรมการเจ้าหนี้และเจ้าหนี้
  ตามสัญญาหลักปรับโครงสร้างหนี้ (ภายหลังสัญญาดังกล่าวได้ถูกยกเลิกเนื่องจากบริษัท
  ซีเม็กซ์ได้ขอแก้ไขสัญญาอย่างมีสาระสำคัญซึ่งจะส่งผลกระทบต่อผู้ถือหุ้นรายย่อย)

  ตุลาคม บริษัทฯ ได้รับใบรับรองระบบบริหารงานคุณภาพ ISO 9001 version 2000 เมื่อวันที่
  12 ตุลาคม 2544 และระบบการจัดการอาชีวอนามัยและความปลอดภัย มอก. 18001
  ในกิจการผลิตเม็ดพลาสติกโพลีเอธิลีน ชนิดความหนาแน่นต่ำ (LDPE) เอทิลีนไวนิลอะซีเตต
  (EVA) จากสถาบันรับรองมาตรฐาน ISO

  ปี 2545

  กุมภาพันธ์ บริษัทฯ ได้ร่วมลงนามในสัญญาร่วมทุนกับ บริษัทปูนซีเมนต์นครหลวง จำกัด (มหาชน)
  โดยบริษัทฯ จะได้ทำการจัดสรรและออกหุ้นใหม่ จำนวน 1,707,500,000 หุ้น
  และผู้ร่วมทุนตามสัญญาร่วมทุนจะนำเงินเข้าลงทุนเป็นมูลค่ารวม 375,000,000 เหรียญสหรัฐ
  ซึ่งการชำระเงินจะกระทำภายหลังการปฏิบัติตามเงื่อนไขบังคับก่อนได้เสร็จสมบูรณ์แล้ว
  ซึ่งประกอบด้วย เจ้าหนี้ตามสัญญาปรับโครงสร้างหนี้จะต้องเห็นชอบให้ บริษัท ปูนซีเมนต์นครหลวง
  จำกัด(มหาชน) เป็นพันธมิตรร่วมทุน นอกจากนี้สัญญาหลักปรับโครงสร้างหนี้ฉบับใหม่และแผน ฟื้นฟู
  กิจการฉบับใหม่จะต้องได้รับการเห็นชอบจากเจ้าหนี้และจากศาลตามสัญญาหลักในการปรับโครงสร้างหนี้และศาลล้มละลายกลางด้วย
  อย่างไรก็ตาม สัญญาร่วมทุนดังกล่าวได้หมดอายุลงเมื่อวันที่ 26 พฤษภาคม 2545
  และยังไม่มีการต่ออายุสัญญาดังกล่าวออกไป

  กรกฎาคม บริษัทฯ ในฐานะผู้บริหารแผนได้ทำการยื่นคำร้องต่อศาลล้มละลายเมื่อวันที่ 11
  กรกฎาคม 2545 เพื่อรายงานผลสำเร็จที่ได้ดำเนินการถูกต้องและครบถ้วนตามแผน
  อาทิเช่นการจ่ายดอกเบี้ยและเงินต้นให้แก่เจ้าหนี้ครบถ้วนตามแผน
  รวมทั้งสิ่งที่ผู้บริหารแผนได้ดำเนินการแล้วโดยสุจริตแต่ยังไม่อาจเสร็จสิ้นได้ครบถ้วน
  เนื่องจากมีอุปสรรคบางประการซึ่งมิใช่ความบกพร่องหรือความผิดของผู้บริหารแผน คือ
  การดำเนินการจดทะเบียนจำนองอันดับสองและ/หรือสามเพื่อเป็นหลักประกันให้แก่เจ้าหนี้ไม่มีประกันเพราะฝ่ายเจ้าหนี้ยังไม่สามารถจัดเตรียมเอกสารในการจดจำนองได้ครบถ้วน
  ส่วนเรื่องการเพิ่มทุนอย่างน้อย 180 ล้านเหรียญสหรัฐ บริษัทฯ ได้เจรจากับพันธมิตรร่วมทุน คือ
  บริษัท ปูนซีเมนต์นครหลวง จำกัด (มหาชน) อยู่ แต่หากว่าผลการเจรจาล้มเหลว บริษัทฯ
  ในฐานะผู้บริหารแผนได้ยื่นคำร้องขอศาลได้โปรดพิจารณาให้บริษัทฯ
  ใช้ช่องทางเพิ่มทุนโดยการออกหุ้นเสนอขายแก่ประชาชนทั่วไปตามแผนปัจจุบันที่กำหนดไว้และขอความกรุณาศาลห้ามเจ้าหนี้ขัดขวางการปฏิบัติตามแผนหรือประวิงทำให้การปฏิบัติตามแผนล่าช้า
  อีกทั้งห้ามเจ้าหนี้รายใดหรือหลายรายเสนอปลดผู้บริหารแผนโดยอ้างเหตุการระดมทุนล่าช้าซึ่งไม่ใช่ความผิดหรือการกระทำโดยสุจริตของผู้บริหารแผน

  ก.ย.-ต.ค. ศาลล้มละลายกลางได้ให้ผู้บริหารแผน ลูกหนี้ และคณะกรรมการเจ้าหนี้
  แถลงประเด็นต่างๆ ที่ยังไม่สำเร็จตามแผนฟื้นฟูกิจการ
  เพื่อให้การเจรจาไกล่เกลี่ยดำเนินการภายใต้กระบวนการของศาล อย่างไรก็ตาม
  คณะกรรมการเจ้าหนี้ไม่สามารถตกลงในประเด็นเรื่องวงเงินจำนองได้
  องค์คณะไกล่เกลี่ยจึงเห็นควรว่าไม่มีประโยชน์ที่จะเจรจาในประเด็นเรื่องการเพิ่มทุนและการหาผู้ลงทุน
  โดยพิจารณาว่ากรณีดังกล่าวเป็นเรื่องที่ไม่สามารถไกล่เกลี่ยให้ตกลงกันได้
  จึงนำเสนอเรื่องไปยังองค์คณะผู้พิพากษาคดีนี้ตามกระบวนวิธีพิจารณาปกติต่อไป

  พฤศจิกายน ธนาคารเคเอฟดับบลิว ผู้ประสานงานจากกลุ่มเจ้าหนี้ได้ส่งหนังสือลงวันที่ 11
  พฤศจิกายน 2545 ถึงบริษัทฯ เพื่อแจ้งให้ทราบว่าผู้บริหารแผนของบริษัทฯ
  ได้ทำผิดเงื่อนไขในสัญญาการปรับโครงสร้างหนี้ซึ่งกำหนดให้ผู้บริหารแผนต้องเพิ่มทุนจำนวนอย่างน้อย
  180 ล้านเหรียญสหรัฐ ให้แล้วเสร็จภายใน 29 มิถุนายน 2544 และได้ขยายเวลาจนถึงวันที่ 24
  สิงหาคม 2544 ซึ่งมีผลทำให้บริษัทฯ พ้นจากการเป็นผู้บริหารแผน นอกจากนี้
  กลุ่มเจ้าหนี้ดังกล่าวได้ยื่นคำร้องต่อศาลเพื่อขอเสนอการแต่งตั้งผู้บริหารแผนรายใหม่
  ตามหนังสือลงวันที่ 14 พฤศจิกายน 2545 อย่างไรก็ตาม บริษัทฯ
  ได้ยื่นคำร้องคัดค้านต่อศาลในวันที่ 20 พฤศจิกายน 2545 ว่าบริษัทฯ
  ไม่เคยผิดนัดหรือทำผิดเงื่อนไขใดๆ ในสัญญาปรับโครงสร้างหนี้
  ซึ่งศาลได้กำหนดนัดสืบพยานในประเด็นดังกล่าวระหว่าง มกราคม-พฤษภาคม 2546

  ธันวาคม เมื่อวันที่ 9 ธันวาคม 2545
  ศาลล้มละลายกลางได้มีคำสั่งว่าการที่ผู้บริหารแผนจะดำเนินการระดมทุนตามแผน
  ไม่ว่าจะเลือกทางใดในการใช้ช่องทางการเพิ่มทุนเพื่อเสนอขายให้แก่ผู้ถือหุ้นเดิม
  และ/หรือบุคคลในวงจำกัด และ/หรือประชาชนโดยทั่วไป
  ซึ่งเป็นไปตามที่กำหนดไว้ในแผนฟื้นฟูกิจการของบริษัทฯ ข้อ 3.43
  ย่อมเป็นอำนาจหน้าที่ของผู้บริหารแผนโดยตรงเพื่อปฏิบัติให้เป็นไปตามแผน
  เพราะเป็นการกระทำภายใต้แผนฟื้นฟูกิจการ ซึ่ง ผ่านความเห็นชอบจากศาลแล้ว
  และหากเจ้าหนี้รายใดขัดขวางการปฏิบัติตามแผนหรือประวิงทำให้การปฏิบัติตามแผนล่าช้า
  ย่อมเป็นการละเมิดต่อลูกหนี้อันเป็นความรับผิดชอบตามกฎหมาย

ปี 2546

  มกราคม เมื่อวันที่ 23 มกราคม 2546
  เจ้าพนักงานพิทักษ์ทรัพย์ได้ยื่นคำร้องต่อศาลให้พิจารณาเกี่ยวกับการปฏิบัติหน้าที่ของเจ้าพนักงานพิทักษ์ที่เป็นปัญหาตามมาตรา
  143 ว่าผู้บริหารแผนได้พ้นจากตำแหน่งแล้วหรือไม่
  และในระหว่างที่ศาลยังไม่มีคำสั่งตั้งผู้บริหารแผนชั่วคราวตามคำร้องของเจ้าหนี้
  เจ้าพนักงานพิทักษ์จะต้องเข้าดำเนินการเกี่ยวกับกิจการและทรัพย์สินของลูกหนี้หรือไม่
  ต่อมาในวันที่ 28 มกราคม 2546 ศาลได้มีคำสั่งสรุปว่า
  ปัญหาว่าผู้บริหารแผนได้พ้นจากตำแหน่งตามที่กำหนดไว้ในแผนหรือไม่
  ยังเป็นประเด็นพิพาทที่อยู่ระหว่างการไต่สวนของศาล
  ตราบใดที่ศาลยังมิได้มีคำสั่งในเรื่องดังกล่าว
  ผู้บริหารแผนยังคงมีอำนาจหน้าที่จัดการกิจการและทรัพย์สินของลูกหนี้ต่อไป ส่วนธุรกรรมต่างๆ
  ที่ผู้บริหารแผนดำเนินการไปในระหว่างที่ศาลยังมิได้มีคำสั่งจะมีผลสมบูรณ์หรือไม่นั้นเป็นอีกกรณีหนึ่งยังไม่มีเหตุที่จะตั้ง
  ผู้บริหารแผนชั่วคราวหรือเจ้าพนักงานพิทักษ์ทรัพย์เข้าไปเป็นผู้บริหารแผนชั่วคราว

  พฤษภาคม ตามที่ศาลได้นัดสืบพยานเมื่อเดือนพฤศจิกายน 2545 นั้น
  ศาลได้ทำการสืบพยานทุกฝ่ายแล้วเสร็จเมื่อวันที่ 20 พฤษภาคม 2546
  และศาลพิจารณาแล้วเห็นว่าคู่ความมีแนวโน้มจะตกลงกันได้
  ศาลจึงนัดไกล่เกลี่ยเพื่อจะเป็นผลดีแก่ทุกฝ่าย โดยระหว่างกระบวนการไกล่เกลี่ย
  ธนาคารกรุงไทย จำกัด (มหาชน) ได้แสดงเจตนาตามหนังสือลงวันที่ 27 มิถุนายน 2546
  ในการเป็นแกนนำในการปล่อยสินเชื่อเพื่อการปรับโครงสร้างหนี้ของบริษัทฯจำนวนไม่เกิน 750
  ล้านเหรียญสหรัฐ
  โดยได้ทำการแต่งตั้งที่ปรึกษาทางการเงินอิสระเพื่อตรวจสอบสถานะกิจการและศึกษาความเป็นไปได้ในการชำระหนี้คืนของบริษัทฯ
  โดยใช้เวลาประมาณ 4 เดือน ดังนั้นเมื่อวันที่ 27 สิงหาคม 2546
  ศาลจึงพิเคราะห์และเห็นสมควรให้เลื่อนนัดการไกล่เกลี่ยไปเป็นวันที่ 21 มกราคม 2547
  นอกจากนี้ศาลยังได้นำเสนอแนวทางข้อตกลงเบื้องต้นเพื่อให้การดำเนินการบริหารแผนของทีพีไอและบริษัทฯ
  ซึ่งมีความเกี่ยวข้องกันเป็นไปด้วยความรวดเร็วและเป็นธรรมต่อทุกฝ่าย โดยธนาคารกรุงไทย
  จำกัด (มหาชน) กระทรวงการคลัง และหน่วยงานที่เกี่ยวข้อง
  พร้อมที่จะให้ความสนับสนุนในกรณีที่บริษัทจะได้ดำเนินการตามแผนฟื้นฟูกิจการ อาทิ
  การจำหน่ายหุ้นเพิ่มทุนต่อประชาชนทั่วไป เป็นต้น

  มิถุนายน เมื่อวันที่ 25 มิถุนายน 2546 บริษัทฯได้รับการรับรองมาตรฐาน มอก. 18001
  จากสถาบัน AJA Registrar แห่งประเทศอังกฤษ
  ในด้านระบบการจัดการด้านอาชีวอนามัยและความปลิดภัย สำหรับการผลิตปูนซีเมนต์
  และการกำจัดกากอุตสาหกรรม

  กรกฎาคม เมื่อวันที่ 10 กรกฎาคม 2546 บริษัทฯได้รับการรับรองมาตรฐาน ISO 9001
  จากสถาบัน AJA Registrar แห่งประเทศอังกฤษ ในด้านระบบการจัดการด้านคุณภาพ
  สำหรับการผลิตและจำหน่ายปูนซีเมนต์

ปี 2547

15,16,19 มกราคม
บริษัทฯประสบความสำเร็จในการระดมทุนโดยการเสนอขายหุ้นให้แก่ประชาชนทั่วไปจำนวน

  300 ล้านหุ้น ในราคาเสนอขายหุ้นละ 37 บาท คิดเป็นเงินที่ระดมทุนได้เท่ากับ 11,100
  ล้านบาท

21 มกราคม สืบเนื่องจากกรณีการไกล่เกลี่ยที่ศาลเลื่อนนัดมา
เนื่องจากการตรวจสอบกิจการของที่ปรึกษาการเงินของ ธนาคารกรุงไทย จำกัด (มหาชน)
ยังไม่แล้วเสร็จ ศาลจึงพิเคราะห์และเห็นสมควรในการเลื่อนนัดการไกล่เกลี่ยไปเป็นวันที่ 26
เมษายน 2547

24 กุมภาพันธ์
บริษัทฯได้นำเงินที่ได้จากเพิ่มทุนส่วนหนึ่งไปชำระหนี้คงเหลือให้แก่เจ้าหนี้ที่เข้าร่วมกระบวนการซื้อหนี้คืนโดยมีส่วนลด
ภายใต้กระบวนการของศาลล้มละลายกลาง

2.2 ภาพรวมการประกอบธุรกิจ ณ วันที่ 18 กุมภาพันธ์ 2547

[]

2.3 รายละเอียดธุรกิจ

บริษัทฯและบริษัทย่อยประกับธุรกิจหลัก 3 ประเภท ดังนี้

1. ธุรกิจปูนซีเมนต์ ปูนเม็ด และปูนสำเร็จรูป

  บริษัทฯเป็นผู้ผลิตปูนซีเมนต์ ปูนเม็ด และปูนสำเร็จรูปชนิดต่างๆ
  โดยมีโรงงานผลิตอยู่ที่จังหวัดสระบุรี ทั้งนี้
  บริษัทฯเป็นผู้ผลิตปูนซีเมนต์รายใหญ่หนึ่งในสามของประเทศ โดยมีส่วนแบ่งการตลาดร้อยละ 19
  ของปริมาณการจำหน่ายทั้งหมดในประเทศ

2. ธุรกิจเม็ดพลาสติก LDPE / EVA

  บริษัทฯผลิตเม็ดพลาสติก LDPE 2 ชนิด ได้แก่ LDPE Homopolymer (LDPE) และ LDPE
  Copolymer (EVA) ที่โรงงานในจังหวัดระยอง LDPE
  เป็นเม็ดพลาสติกประเภทที่นำไปใช้เป็นวัตถุดิบในการผลิตผลิตภัณฑ์พลาสติกหลายประเภท
  โดยบริษัทฯเป็นผู้ผลิตเม็ดพลาสติก LDPE รายใหญ่ที่สุดในประเทศไทย
  โดยมีส่วนแบ่งการตลาดในผลิตภัณฑ์ LDPE และ EVA ร้อยละ 56 และ 29
  ของปริมาณการจำหน่ายทั้งหมดในประเทศ ตามลำดับ

3. ธุรกิจคอนกรีตผสมเสร็จ

  ทีพีไอ คอนกรีต เป็นผู้ผลิตคอนกรีตผสมเสร็จรายใหญ่อันดับสองของประเทศ
  โดยมีส่วนแบ่งการตลาดร้อยละ 12 ของปริมาณการจำหน่ายทั้งหมดในประเทศ

  นอกจากนี้ บริษัทฯยังลงทุนในธุรกิจอื่นผ่านบริษัทย่อยและบริษัทร่วมของบริษัทฯ เช่น
  ธุรกิจผลิตและจำหน่ายเคมีภัณฑ์ ธุรกิจผลิตและจำหน่ายเหล็กแท่งและเหล็กเส้น
  ธุรกิจประกันชีวิตธุรกิจพัฒนาที่ดินและที่พักอาศัย และธุรกิจรับจ้างขนส่งคอนกรีตผสมเสร็จ เป็นต้น

หน่วย : ล้านบาท

  --------------- -------------- ---------- -------- ---------- -------- ---------- --------
  ผลิตภัณฑ์          ดำเนินการโดย    2544                2545                2546       

                                 รายได้      %        รายได้      %        รายได้      %

  ปูนซีเมนต์         บมจ. ทีพีไอ โพลีน 9,420.7    45.4     8,588.6    54.8     12,103.5   53.4

  คอนกรีตผสมเสร็จ   บจก. ทีพีไอ      1,547.6    7.5      1,674.1    10.6     2,275.30   10.0
                  คอนกรีต                                                            

  เม็ดพลาสติก       บมจ. ทีพีไอ โพลีน 4,573.4    22.0     4,284      26.8     4,637.6    20.5

  อื่น ๆ                           5,216.0*   25.1     1,217.5    7.8      3,629.4    16.0

  รวม                            20,757.8   100.00   15,679.7   100.00   22,645.8   100.00
  --------------- -------------- ---------- -------- ---------- -------- ---------- --------

หมายเหตุ: * รวมรายได้จากการรับรู้กำไรจำนวน 4,004 ล้านบาท
จากการจำหน่ายเงินลงทุนในบริษัทร่วม

2.4 เป้าหมายการดำเนินธุรกิจ

  บริษัทฯมีเป้าหมายที่จะรักษาความสามารถในการแข่งขันในอุตสาหกรรมการผลิตและจำหน่ายปูน
  รวมไปถึงเม็ดพลาสติกทั้งในประเทศและต่างประเทศ นอกจากนี้
  บริษัทฯยังมีความมุ่งมั่นที่จะเพิ่มประสิทธิภาพการผลิต
  การเน้นคุณภาพสินค้าและระบบการจัดสภาพสิ่งแวดล้อม
  รวมทั้งปฏิบัติตามแผนฟื้นฟูกิจการให้ประสบความสำเร็จ ดังรายละเอียดต่อไปนี้

- การรักษาความสามารถในการแข่งขัน ส่วนแบ่งตลาด และอัตราการเติบโตของธุรกิจ

  บริษัทฯมีเป้าหมายที่จะรักษาระดับความสามารถในการเเข่งขัน โดยใช้เทคโนโลยีใหม่ๆ
  เข้ามาพัฒนาและปรับปรุงผลิตภัณฑ์ของบริษัทให้มีคุณภาพสูง
  มีการวิจัยและพัฒนาให้ผลิตภัณฑ์มีคุณสมบัติที่ดีขึ้นสามารถตอบสนองความต้องการของลูกค้าได้มากขึ้น
  นอกจากนี้ บริษัทฯยังมีนโยบายในการเน้นคุณภาพการให้บริการ ทั้งก่อนและหลังการขาย
  มีการจัดส่งสินค้าที่ตรงเวลา อันเป็นการช่วยเสริมสร้างความสัมพันธ์ที่ดีกับลูกค้า
  ประกอบกับมีนโยบายการบำรุงรักษาอุปกรณ์ และเครื่องจักรในการผลิตอย่างมีระบบและเข้มงวด
  ส่งผลให้อุปกรณ์ และเครื่องจักรของบริษัทฯมีอายุการใช้งานที่ยาวนาน
  สามารถลดความเสียหายจากการหยุดเดินเครื่องของเครื่องจักร
  และทำให้บริษัทฯสามารถใช้กำลังการผลิตได้อย่างเต็มที่ยิ่งขึ้น

  ในปัจจุบัน บริษัทฯมีส่วนแบ่งตลาดในตลาดปูนซีเมนต์อยู่ที่ประมาณร้อยละ 19
  ของปริมาณการบริโภคปูนซีเมนต์ในประเทศ ซึ่งจากนโยบายด้านต่างๆ ของบริษัทฯ
  บริษัทฯจะพยายามรักษาส่วนแบ่งตลาดให้ได้ไม่น้อยกว่าร้อยละ 19 ในตลาดปูนซีเมนต์ ร้อยละ 56
  ในตลาดเม็ดพลาสติก และร้อยละ 12 ในตลาดคอนกรีตผสมเสร็จ

- เพิ่มประสิทธิภาพการผลิต

  บริษัทฯมีเป้าหมายที่จะเพิ่มประสิทธิภาพในการผลิต ทั้งในส่วนของการผลิตปูนซีเมนต์ เม็ดพลาสติก
  LDPE และคอนกรีตผสมเสร็จ
  เนื่องจากบริษัทฯเชื่อว่าประสิทธิภาพในการผลิตที่ดีจะทำให้บริษัทฯสามารถเพิ่มกำลังการผลิตได้ในกรณีที่ปริมาณความต้องการผลิตภัณฑ์ของบริษัทฯเพิ่มมากขึ้น
  โดยไม่ต้องลงทุนเพิ่มมากนัก
  ซึ่งการมีประสิทธิภาพในการผลิตดังกล่าวยังช่วยเสริมให้บริษัทฯสามารถรักษาความสามารถในการแข่งขันได้ในระยะยาว
  อีกทั้งยังส่งผลให้บริษัทฯสามารถบริหารและนำเงินไปใช้ในวัตถุประสงค์อื่นที่เป็นประโยชน์มากขึ้น
  ทั้งนี้ ในปัจจุบันบริษัทฯได้พัฒนาระบบสารสนเทศเพื่อการจัดการ (MIS) ที่บริษัทฯใช้อยู่
  และนำเทคโนโลยีใหม่ๆ เข้ามาใช้ในกระบวนการผลิตมากขึ้น
  เพื่อเป็นการเพิ่มประสิทธิภาพการบริหารการจัดการ และลดการปฏิบัติการที่ไม่มีประสิทธิผลลง

  - การเน้นคุณภาพสินค้าและระบบการจัดสภาพสิ่งแวดล้อม

  บริษัทฯมุ่งมั่นที่จะรักษาและเพิ่มคุณภาพสินค้า
  โดยเน้นการควบคุมการผลิตและการบริหารการผลิตให้ดีขึ้น
  รวมถึงการรักษาหรือเพิ่มความสำคัญของการคำนึงถึงผลกระทบจากการดำเนินงานต่อสิ่งแวดล้อม
  ปัจจุบัน บริษัทฯได้รับการรับรองระบบมาตรฐานคุณภาพ (ISO) และ
  มาตรฐานอุตสาหกรรมไทยซึ่งถือเป็นจุดแข็งของบริษัทฯในการแข่งขัน
  ส่งผลให้ผลิตภัณฑ์ของบริษัทฯได้รับการยอมรับเป็นอย่างดี โดยในปี 2539
  บริษัทฯเป็นผู้ผลิตปูนซีเมนต์รายแรกของไทยที่ได้รับการรับรองจาก ISO 9002
  สำหรับระบบการควบคุมคุณภาพการผลิตปูนซีเมนต์ทั้งหมด
  ซึ่งการรับรองมาตรฐานดังกล่าวจะรวมถึงสำนักงานใหญ่ โรงงานผลิต
  และช่องทางการจัดจำหน่าย

  นอกจากนี้ โรงงานผลิตเม็ดพลาสติก LDPE ยังได้รับการรับรองผลิตภัณฑ์มาตรฐาน ISO 9001 :
  2000 ในส่วนของกระบวนการผลิต ส่วนธุรกิจหลักคอนกรีตผสมเสร็จก็ได้รับการรับรองมาตรฐาน
  มอก./ISO 9002 ในด้านวิธีการบริหารกระบวนการผลิตที่มีคุณภาพ
  บริษัทฯเชื่อมั่นว่าการรักษาและพยายามเพิ่มคุณภาพของสินค้าจะทำให้บริษัทฯสามารถแข่งขันในตลาดและได้รับการไว้วางใจจากลูกค้าได้เป็นอย่างดี
  และยังสามารถเข้าไปแข่งขันในตลาดใหม่ๆ ได้

  นอกจากนี้ ในด้านการจัดระบบสภาพสิ่งแวดล้อม บริษัทฯยังได้รับการรับรองมาตรฐาน ISO
  14001
  ในด้านระบบการจัดการด้านสิ่งแวดล้อมสำหรับธุรกิจผลิตซีเมนต์และธุรกิจผลิตคอนกรีตผสมเสร็จ
  และยังได้รับการรับรองมาตรฐาน มอก. 18001
  ในด้านระบบการจัดการด้านอาชีวอนามัยและความปลอดภัยสำหรับธุรกิจผลิตปูนซีเมนต์
  รวมทั้งธุรกิจผลิตเม็ดพลาสติก LDPE/EVA และคอนกรีตผสมเสร็จด้วย

  - การปฏิบัติตามแผนฟื้นฟูกิจการ

  ตามที่สภาพเศรษฐกิจไทยประสบภาวะวิกฤติในช่วงเวลาที่ผ่านมาจากการลดค่าเงินบาทในปี 2540
  ได้ส่งกระทบอย่างมากต่อสถานะทางการเงินของบริษัทฯ โดยบริษัทฯได้หยุดการชำระหนี้ในปี
  2540 และในเดือนกรกฎาคม 2543 ได้ร่วมลงนามในสัญญาขั้นตอนการปรับปรุงโครงสร้างหนี้
  ซึ่งครอบคลุมถึงแผนฟื้นฟูกิจการและสัญญาปรับปรุงโครงสร้างหนี้
  กับเจ้าหนี้เพื่อปรับปรุงโครงสร้างหนี้ทั้งหมด โดยศาลได้เห็นชอบกับแผนฟื้นฟูกิจการในวันที่ 9
  กุมภาพันธ์ 2544 อนึ่ง สัญญาปรับปรุงโครงสร้างหนี้ซึ่งเป็นส่วนหนึ่งของแผนฟื้นฟูกิจการ
  ได้มีข้อกำหนดเงื่อนไขการชำระหนี้คืนให้แก่เจ้าหนี้
  บริษัทฯได้ปฏิบัติตามสัญญาและเชื่อว่าจะสามารถบรรลุเป้าหมายตามแผนได้
  ซึ่งจะทำให้บริษัทฯสามารถแก้ปัญหาทางการเงินให้เป็นที่พอใจให้แก่ทั้งบริษัทฯและเจ้าหนี้
  และจะทำให้บริษัทฯสามารถดำเนินกิจการอันเป็นธุรกิจหลักของบริษัทฯต่อไปได้
  ด้วยสถานะทางการเงินที่เข้มแข็ง